Illum, il-Kummissjoni adottat proposta biex tinbidel il-leġiżlazzjoni tal-UE dwar l-antidumping u l-antisussidji. It-tibdiliet proposti ġew imfassla biex jiġi aġġornat l-istrumenti għad-difiża kummerċjali mar-realtajiet ta' bħalissa, bħal distorsjonijiet sinifikanti tas-suq li jeżistu fl-ekonomiji ta' wħud mis-sħab kummerċjali tagħna. Il-proposta ġiet adottata f'kuntest ta' bidliet li ġejjin fil-qafas tal-Organizzazzjoni Dinjija tal-Kummerċ (World Trade Organisation - WTO). Il-proposta tal-Kummissjoni hija li jinbidel il-mod kif id-dumping jiġi kkalkolat fl-investigazzjonijiet ta' antidumping fuq importazzjonijiet minn membri tad-WTO li hemm distorsjoni fl-ekonomiji tagħhom minħabba ndħil kontinwu tal-Istat. Il-leġiżlazzjoni se ssir newtrali f'termini ta' pajjiżi. Minbarra l-metodoloġija l-ġdida biex jiġi kkalkulat id-dumping, il-Kummissjoni tipproponi wkoll arranġamenti tranżizzjonali għall-miżuri ta' difiża kummerċjali diġà eżistenti u l-investigazzjonijiet li għaddejjin bħalissa. Barra minn hekk, il-proposta tal-Kummissjoni tinkludi bidliet fil-mod kif l-UE tinvestiga sussidji pprovduti minn gvernijiet ta' pajjiżi terzi li jagħtu lill-produtturi esportaturi tagħhom vantaġġ inġust, li jikkawża ħsara lill-manifatturi fl-UE. X'inhuma d-dazji antidumping u kif jiġu kkalkulati? Skont ir-regoli tad-WTO, l-UE tista' timponi dazji antidumping fuq prodotti minn pajjiżi terzi jekk l-investigazzjoni turi li dawn il-prodotti jidħlu fl-UE bi prezzijiet li huma l-oġġett ta' dumping li jagħmlu ħsara lill-industrija tal-Unjoni. Skont ir-regoli standard għal ċirkustanzi normali tas-suq, id-dumping huwa kkalkulat billi jitqabbel il-prezz tal-esportazzjoni ta' prodott lejn l-UE mal-prezzijiet domestiċi, jew l-ispejjeż tal-prodott fil-pajjiż esportatur. B'paragun, f'ċerti pajjiżi, minħabba l-influwenza mill-Istat, il-prezzijiet u l-ispejjeż huma artifiċjalment baxxi. Bħala tali, dawn ma jirriflettux il-forzi normali tas-suq. Għaldaqstant, il-prezzijiet domestiċi ma jintużawx bħala valur referenzjarju li miegħu jistgħu jitqabblu l-prezzijiet tal-esportazzjoni. Minflok, ir-regoli antidumping ta' bħalissa tad-WTO (u tal-UE) jippermettu li tintuża data dwar il-prezzijiet minn pajjiż ieħor b'ekonomija tas-suq - l-hekk imsejjaħ “pajjiż analogu” - bħala l-bażi għall-kalkolu. Din hija magħrufa bħala l-metodoloġija ta' ekonomija mhux tas-suq. X'bidliet ipproponiet il-Kummissjoni għall-metodoloġija biex tikkalkula l-marġnijiet tad-dumping, u liema pajjiżi se jkunu affettwati? Għall-membri tad-WTO, il-marġni tad-dumping normalment jiġi kkalkulat skont ir-regoli standard imsemmija hawn fuq. Madankollu, f'ċerti pajjiżi li huma membri tad-WTO jkun hemm distorsjoni fil-prezzijiet u fl-ispejjeż domestiċi minħabba ndħil mill-Istat. Għalhekk, bosta drabi ma jipprovdux bażi xierqa biex jiġi ddeterminat il-paragun mal-prezz tal-esportazzjoni. Il-Kummissjoni tipproponi li jinbidel l-approċċ ħalli meta jkun hemm tali distorsjonijiet, valuri referenzjarji oħrajn, jintużaw prezzijiet mhux distorti ta' produzzjoni u ta' bejgħ li jirriflettu. Hawnhekk, il-Kummissjoni tista' tuża valuri referenzjarji, jew spejjeż korrispondenti tal-produzzjoni u bejgħ inkluż f'pajjiż rappreżentattiv xieraq b'livell simili ta' żvilupp ekonomiku bħala l-pajjiż esportatur. Din il-metodoloġija tippermetti li l-Kummissjoni tistabbilixxi u tkejjel id-daqs reali tad-dumping. Kien hemm tibdiliet proposti li jirrigwardaw pajjiżi li ma jkunux membri tad-WTO? Ma hemmx tibdiliet proposti għal pajjiżi li ma għandhomx ekonomija tas-suq li ma jkunux membri tad-WTO. Għal dawn il-pajjiżi, l-UE se tkompli tuża l-metodoloġija tal-“pajjiż analogu” sakemm dawn il-pajjiżi juru li l-użu ta' din il-metodoloġija ma għadux meħtieġ. Ovvjament, kull meta tali pajjiżi jingħaqdu mad-WTO dawn isiru soġġetti għat-trattament applikat lill-membri tad-WTO, inkluża l-metodoloġija l-ġdida introdotta mill-proposta leġiżlattiva. Liema huma t-tibdiliet li qed jiġu proposti għal-leġiżlazzjoni tal-UE dwar l-antisussidji? L-esperjenza wriet li d-daqs reali tas-sussidji mhuwiex dejjem ċar meta jitnedew l-investigazzjonijiet antisussidji. Ta' sikwit, l-esportaturi jibbenefikaw minn sussidji li ma setgħux ikunu magħrufa qabel ma titwettaq l-investigazzjoni. Madankollu, dawn is-sussidji jipprovdu benefiċċju inġust b'mod ċar, u dan jippermetti li l-esportaturi jbigħu l-prodotti bi prezzijiet li jagħmlu ħsara lill-industrija tal-UE. It-tibdiliet proposti jiżguraw li kull sussidji addizzjonali li jinsab matul l-investigazzjoni jista' jiġi rifless kif xieraq fil-kalkolu tal-miżura għall-antisussidju. X'tip ta' ndħil mill-Istat jaffettwa l-kredibbiltà tal-prezzijiet u tal-ispejjeż eżistenti f'pajjiż esportatur? L-indħil mill-Istat isir meta, sa ċertu punt, suq ikun servut minn impriżi li joperaw taħt is-sjieda, il-kontroll jew il-gwida tal-awtoritajiet tal-pajjiż esportatur. Dan jista' jfisser ukoll li hemm il-preżenza tal-Istat f'ditti li jippermettu l-indħil fil-prezzijiet jew fl-ispejjeż jew jiġu segwiti l-għanijiet ta' politika. Eżempji oħra huma politiki pubbliċi li jiddiskriminaw favur fornituri domestiċi, jew l-aċċess tal-esportaturi għal finanzjament minn istituzzjonijiet li jimplimentaw l-objettivi tal-politika pubblika. Il-Kummissjoni kif se tiddeċiedi jekk hemmx distorsjoni fl-ekonomija ta' pajjiż? Il-Kummissjoni beħsiebha li tħejji u toħroġ rapporti li jiddeskrivu ċ-ċirkustanzi speċifiċi tas-suq fi kwalunkwe pajjiż jew settur partikulari, u tindika jekk il-prezzijiet u l-ispejjeż fil-pajjiż esportatur ma jkunux xierqa biex jiġu mqabbla mal-prezz ta' esportazzjoni għall-kalkolu tad-dumping. Dawn ir-rapporti u l-evidenza li fuqhom huma bbażati jistgħu jsiru parti minn kwalunkwe investigazzjoni antidumping f'dak il-pajjiż jew settur, u tkun disponibbli għall-pubbliku. L-industrija tal-UE tista' anki tuża informazzjoni minn dawn ir-rapporti meta tagħmel ilment jew talba għal eżami. Jekk it-tibdiliet fil-leġiżlazzjoni għall-antidumping u għall-antisussidju jiġu adottati mill-Parlament Ewropew u mill-Kunsill, il-miżuri li diġà huma fis-seħħ fil-perjodu ta' din l-adozzjoni se jiġu affettwati? Xi ngħidu dwar investigazzjonijiet li jkunu għaddejjin? Il-proposta tinroduċi dixxiplini speċifiċi li jiżguraw li d-dħul fis-seħħ ta' sistema ġdida jsir b'mod ordnat u trasparenti u ma joħloqx inċertezza tad-dritt għal każijiet li jkunu għaddejjin jew jaffettwa l-miżuri eżistenti b'mod mhux xieraq. Din tagħmilha ċara li s-sistema l-ġdida tapplika biss għal każijiet li jkunu bdew wara d-dħul fis-seħħ tad-dispożizzjonijiet emendati. Kull investigazzjoni antidumping li tkun għaddejja fil-mument tad-dħul fis-seħħ tibqa' rregolata mid-dixxiplini ta' bħalissa. Il-proposta tindirizza wkoll il-fatt li miżuri eżistenti ma jeħtiġux li jiġu rieżaminati għar-raġuni biss għax tiġi adottata metodoloġija ġdida ta' kalkolu. Meta se jidħol fis-seħħ it-tibdil? Il-proposta adottata mill-Kummissjoni se ssegwi l-proċedura leġiżlattiva ordinarja. Kull bidla li ssir fil-leġiżlazzjoni tal-UE dwar l-antidumping u l-antisussidji ssir effettiva biss ladarba l-Parlament Ewropew u l-Kunsill ikunu adottaw il-proposta. Il-proposta l-ġdida tal-Kummissjoni se tissostitwixxi l-Pakkett ta' Mmodernizzar adottat fl-2013 li bħalissa jinsab quddiem il-Kunsill? Din hija proposta separata u ma tiħux post il-proposta dwar l-Immodernizzar tal-Istrumenti għad-Difiża tal-Kummerċ (Trade Defence Instruments - TDIs) li ġiet adottata mill-Kummissjoni f'April 2013. Din il-proposta għandha kamp ta' applikazzjoni differenti, hekk kif tittratta mat-titjib ta' ċerti aspetti tas-sistema ta' bħalissa tal-UE għad-difiża tal-kummerċ. Ma tkopri l-ebda bidla fil-metodoloġija għall-kalkolu tad-dumping, jew l-ebda waħda mit-tibdiliet oħrajn proposti llum. Il-proposta tal-2013 tgħin ħafna għas-simplifikazzjoni u għat-tħaffif tal-proċeduri u biex jiġu imposti dazji ogħla f'ċerti ċirkustanzi. Il-leġiżlazzjoni ta' bħalissa tal-UE tillimita l-livelli tad-dazji tal-antidumping, li jfixklu l-isforzi tal-Kummissjoni biex tindirizza l-isfidi li qed jiffaċċjaw l-industrji - bħas-settur tal-azzar - li qed ibatu bħala riżultat ta' żidiet kbar fil-volum ta' importazzjoni tal-prodotti oġġett ta' dumping Dan huwa minħabba l-applikazzjoni sistematika tal-hekk imsejħa Regola tad-Dazju Inferjuri (RDI). Il-proposta ppreżentata fl-2013 tipprevedi TDI bi trasparenza aħjar, proċeduri li jkollhom aktar ħeffa, infurzar aktar effettiv u tipproponi tibdiliet għall-applikazzjoni tal-RDI f'ċerti ċirkustanzi definiti tajjeb. Il-Parlament Ewropew adotta r-rapport tagħha fl-ewwel qari. L-Istati Membri huma mħeġġa bil-qawwa biex imexxu dan il-fajl b'ħeffa fil-Kunsill. Il-Kummissjoni se tkompli bl-isforzi tagħha biex tappoġġa d-deliberazzjonijiet, kif jidher pereżempju fil-Komunikazzjoni tal-Kummissjoni dwar l-Azzar. Fil-Komunikazzjoni il-Kummissjoni ppreżentat ideat addizzjonali dwar kif jitnaqqas b'xahrejn il-perjodu tal-investigazzjonijiet għad-difiża tal-kummerċ u dwar kif tinbidel il-metodoloġija ta' bħalissa għall-kalkolu tal-profitt fil-mira. Liema pajjiżi se jiġu affetwati mill-bidliet? Il-bidliet maħsuba jikkonċernaw lill-membri kollha tad-WTO li jkollhom distorsjoni fl-ekonomiji jew f'ċerti setturi tal-ekonomiji tagħhom minħabba ndħil mill-Istat. Għaliex dawn it-tibdiliet qegħdin jiġu proposti issa? It-tibdiliet huma tweġiba għall-fatt li, filwaqt li l-ambjent kummerċjali globali nbidel matul dawn l-aħħar 20 sena, l-istrumenti għad-difiża tan-negozju tal-UE ma ġewx adattati għal realtà tan-negozju ġdida. F'xi każijiet, prattiki kummerċjali inġusti ġew aggravati b'distorsjonijiet f'pajjiżi esportaturi differenti b'riżultat ta' prattiki ta' ekonomija mhux tas-suq u ndħil mill-Istat. Il-kapaċità żejda massiva f'ċerti setturi kkawżata minn politiki ta' ndħil bħal dawn twassal għal żieda fid-dumping u fil-prodotti sussidjati, li min-naħa tagħhom jagħmlu ħsara lill-industrija tal-UE. Dawn l-iżviluppi, flimkien mal-fatt li l-qafas tad-WTO qiegħed jinbidel, wasslu lill-Kummissjoni biex teżamina mill-ġdid l-istrumenti antidumping u antisussidji sabiex tiżgura li l-kapaċità tal-UE li tindirizza l-kummerċ inġust tibqa' effettiva. Dan ifisser li l-istatus ta' ekonomija tas-suq ma jingħatax fiċ-Ċina? Dawn it-tibdiliet mhumiex se jwasslu lill-ebda pajjiż biex jingħatalhom l-Istatus ta' Ekonomija tas-Suq. Il-proposta hija dwar it-titjib tal-istrumenti tal-UE għall-antidumping u għall-antisussidju biex jitiqiesu t-tibdiliet fil-ambjent kummerċjali globali, kif ukoll it-tibdiliet fil-qafas legali tad-WTO, filwaqt li jinżamm livell ekwivalenti ta' protezzjoni.. Din il-proposta se tindirizza wkoll il-kwistjoni tal-kapaċità żejda? Il-kapaċitajiet żejda fl-ambjent kummerċjali tal-lum, b'mod partikulari f'dak tal-azzar, juru li l-UE teħtieġ, issa aktar minn qatt qabel, strumenti b'saħħithom, effettivi u aġġornati għad-difiża tan-negozju. Jekk l-UE ma tagħmel xejn, il-pajjiżi bħaċ-Ċina ma jkollhomx inċentiv biex jirriformaw u jnaqqsu l-kapaċitajiet żejda. Miżuri għad-difiża kummerċjali jgħinu biex jindirizzaw din il-kwistjoni. L-UE għandha 39 miżura fis-seħħ u 14-il investigazzjoni għaddejja dwar il-prodotti tal-azzar. Il-Kummissjoni adottat ukoll sorveljanza tal-importazzjonijiet tal-azzar. Madankollu, jeħtieġ li jiġi żgurat tnaqqis reali tal-kapaċità żejda. Qed issir ħidma kemm fl-ambjenti ta' negozjati multilaterali kif ukoll dawk bilaterali. Fis-Summit tal-G20 ta' bejn l-4 u l-5 ta' Settembru, il-mexxejja tal-G20 appellaw għall-istabbiliment ta' Forum Globali dwar il-kapaċità żejda tal-azzar li għandha tiġi ffaċilitata mill-OECD u bil-parteċipazzjoni attiva tal-membri tal-G20 u tal-membri interessati tal-OECD. L-għan ta' dan huwa li jiżdiedu l-qsim ta' informazzjoni u l-kooperazzjoni. Bħalissa l-istabbiliment tal-Forum jinsab taħt diskussjoni. Barra minn hekk, b'riżultat tas-Summit tat-13 ta' Lulju f'Beijing, l-UE u ċ-Ċina ftehmu biex jistabbilixxu pjattaforma bilaterali komuni dwar l-azzar fejn it-tnaqqis tal-kapaċità żejda jista' jiġi diskuss u bħalissa qegħdin fil-proċess biex niddefinixxu d-dati għal meta għandha ssir l-ewwel laqgħa tal-pjattaforma bilaterali. Meta wieħed iqis il-kapaċitajiet żejda, jeħtieġ li tiġi introdotta metodoloġija antidumping ġdida li tippermetti li l-UE tkompli tiddefendi l-industriji tagħha minn prattiki inġusti b'mod effettiv anki fil-futur. Biex dan iseħħ, hija meħtieġa din il-proposta legali. Għal aktar informazzjoni Stqarrija għall-Istampa: Il-Kummissjoni tipproponi tibdiliet fil-leġiżlazzjoni tal-UE dwar l-antidumping u l-antisussidji